पार्टीभित्र केन्द्रीय कार्यसमिति र महासमिति बैठकको आवाज उठिरहेका बेला नेतृत्व चाहिं निर्वाचनबाट प्रचण्ड बहुमत प्राप्त गरेको वाम गठबन्धन फुटाएर नयाँ सरकार बनाउन उद्यत देखिन्छ । प्रधानमन्त्री देउवाले नेकपा (माओवादी केन्द्र) का अध्यक्ष पुष्पकमल दाहाललाई ‘गठबन्धन तोडे पाँच वर्ष प्रधानमन्त्री बनाइदिने’ आश्वासन दिएको दाबी दाहाल स्वयम्ले गरे । महामन्त्री डा. शशांक कोइरालाले त गठबन्धन तोड्नु कांग्रेसको प्राथमिकता हुने सार्वजनिक अभिव्यक्ति नै दिए । “कांग्रेसले गठबन्धन सोच्ने होइन, अनावश्यक रूपमा खुम्चने होइन, बहुमतको पार्टी हुने सोच्नुपर्छ” कांग्रेस नेतृत्वको सत्तामोहप्रति संकेत गर्दै राजनीतिक विश्लेषक नीलाम्बर आचार्यले १३ पुसमा ट्वीटमार्फत भने, “जनाधार विस्तार र सुदृढ गर्ने, सांगठनिक, राजनीतिक र सैद्धान्तिक रूपमा बलियो हुने सोच्नुपर्छ । नयाँ भूमिका सशक्त बनाउने र जनप्रभाव बढाउने सोच्नुपर्छ । विचार आफ्नो आफ्नो हो, मेरो शुभकामना हो ।”
